ORDE do 4 de maio de 2010 pola que se convocan para o ano 2010 as axudas para facilitar o acceso á propiedade a titulares de arrendamentos históricos e parzarías a que se refire a Lei 3/1993, do 16 de abril, das parzarías e dos arrendamentos rústicos históricos de Galicia.
CONSELLERÍA DO MEDIO RURAL — III. OUTRAS DISPOSICIÓNS — 07/05/2010

A Lei 3/1993, do 16 de abril, das parzarías e dos arrendamentos rústicos históricos, regula o réxime xurídico das parzarías e arrendamentos rústicos-históricos de Galicia, entendendo por tales aqueles que se pactaron con anterioridade a agosto de 1942, sexa cal for a súa procedencia xurídica inicial e que compoñen no seu conxunto unha institución histórica propia de Galicia. Esta lei establecía que as parzarías e os arrendamentos rústicos históricos que estiveren vixentes na data da súa entrada en vigor quedarían prorrogados ata o 31 de decembro de 2005.
A publicación da Lei 6/2005, do 7 de decembro, pola que se modifica a Lei 3/1993, do 16 de abril, introduce unha nova prórroga nos arrendamentos rústicos históricos e nas parzarías ata o 31 de decembro de 2010.
Ao abeiro desta lei aprobouse o Decreto 182/2006, do 26 de outubro (DOG nº 208, do 27 de outubro), polo que se establecen medidas para facilitar o acceso á propiedade a titulares de arrendamentos históricos e parzarías a que se refire a Lei 3/1993, do 16 de abril, das parzarías e dos arrendamentos rústicos históricos de Galicia, modificada pola Lei 6/2005, do 7 de decembro, fixando un réxime de axudas dirixida a aquelas persoas titulares de arrendamentos históricos ou parzarías que exerzan o seu dereito de acceso á propiedade.
As axudas cumpren cos requisitos exixidos na Lei 9/2007, do 13 de xuño, de subvencións de Galicia, co Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, e coa Lei 38/2003, do 17 de novembro, xeral de subvencións, así como co establecido nas directrices comunitarias sobre axudas estatais ao Sector Agrario e Forestal 2007-2013. (2006/C 319/01).
Mediante o Decreto 182/2006, do 26 de outubro (DOG nº 208, do 27 de outubro), fixáronse con carácter indefinido as bases reguladoras das axudas para aquelas persoas titulares dos arrendamentos históricos e parzarías de predios rústicos que exerzan o seu dereito de acceso á propiedade.
Unha vez aprobados polo Consello da Xunta de Galicia os orzamentos da comunidade autónoma para o exercicio 2010, procede realizar a convocatoria destas axudas para o dito exercicio.
En consecuencia, de acordo co disposto no artigo 30.I.3º do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto e ámbito de aplicación.
É obxecto desta orde o establecemento da convocatoria para o ano 2010, en réxime de concorrencia competitiva, das axudas para facilitar o acceso á propiedade ás persoas titulares dos arrendamentos históricos e parzarías, de acordo coas bases reguladoras previstas no Decreto 182/2006, do 26 de outubro, polo que se establecen medidas para facilitar o acceso á propiedade a titulares de arrendamentos históricos e parzarías de predios rústicos a que se refire a Lei 3/1993, do 16 de abril, das parzarías e dos arrendamentos rústicos históricos de Galicia, modificada pola Lei 6/2005, do 7 de decembro.
Artigo 2º.-Condicións e finalidade.
Para poder acollerse a estas axudas deberanse cumprir os requisitos establecidos no Decreto 182/2006, do 26 de outubro.
1. As axudas teñen por finalidade facilitar o acceso a propiedade ás persoas titulares dos arrendamentos históricos e parzarías que, de conformidade co previsto na Lei 3/1993, do 16 de abril, exerzan o dereito de acceso á propiedade xudicialmente o mediante acordo extraxudicial.
Artigo 3º.-Prazo e presentación das solicitudes.
1. Para a convocatoria 2010, as solicitudes de axuda presentaranse no prazo de dous meses contados desde o día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expira o último do mes.
2. Os interesados presentarán a solicitude de axuda axustada ao modelo establecido no anexo desta orde, xuntando toda a documentación relacionada no anexo III do Decreto 182/2006, do 26 de outubro.
3. De conformidade co previsto no artigo 20 da Lei 9/2007, do 13 de xuño, de subvencións de Galicia a presentación das solicitudes comportará a autorización ao órgano xestor para solicitar as certificacións que deban emitir a Axencia Estatal da Administración Tributaria (AEAT), a Tesouraría Xeral da Seguridade Social e a Consellería de Facenda da Xunta de Galicia, acreditativas de estar ao día das súas obrigas tributarias e coa Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia, polo que queda liberado o solicitante de achegar a correspondente certificación.
O solicitante poderá denegar expresamente o seu consentimento, debendo presentar entón a certificación nos termos previstos regulamentariamente.
4. Asimesmo, a presentación das solicitudes implicará a autorización ao órgano xestor para a consulta dos datos de identidade do solicitante no Sistema de Verificación de Datos de Identidade do Ministerio da Presidencia, de acordo co artigo 2 do Decreto 255/2008, do 23 de outubro, e a orde da Consellería da Presidencia, Administracións Públicas e Xustiza, do 7 de xullo de 2009, que o desenvolve.
Artigo 4º.-Resolución.
O expediente será resolto polo conselleiro do Medio Rural, quen, en vista da proposta de resolución formulada polo director xeral de Desenvolvemento Rural, ditará a resolución de concesión das axudas, que serán notificadas a cada beneficiaria/o.
O prazo máximo para ditar e notificar a correspondente resolución será de seis meses contados a partir da data de finalización do prazo de presentación de solicitudes. Trancorrido o dito prazo sen se ditar e notificar a resolución, a interesada ou o interesado poderá entender como desestimada a súa solicitude por silencio administrativo.
Artigo 5º.-Xustificación e pagamento.
O pagamento da subvención realizarase dunha soa vez, logo da comprobación do cumprimento dos requisitos establecidos no artigo 3 do Decreto 182/2006, do 26 de outubro, e despois da aceptación da axuda pola persoa beneficiaria, mediante a remisión, nun prazo máximo de dez días hábiles que comezarán a contar o día seguinte ao da notificación da resolución definitiva de concesión da axuda, do anexo II deste decreto debidamente cuberto.
Artigo 6º.-Reintegro das axudas.
En calquera caso, procederá o reintegro total ou parcial das axudas concedidas ao abeiro desta orde, e dos xuros de demora producidos desde o momento do seu pagamento, no suposto de incumprimento das condicións establecidas para a súa concesión, segundo o disposto no artigo 33 da Lei 9/2007, do 13 de xuño, de subvencións de Galicia.
O procedemento de reintegro tramitarase de acordo co establecido no artigo 38 da Lei 9/2007, do 13 de xuño, de subvencións de Galicia.
As cantidades que deban reintegrarse terán a consideración de ingresos de dereito público, resultando de aplicación para o seu cobramento o previsto nos artigos 19 ao 23 da Lei de réxime financeiro e orzamentario de Galicia.
Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 7º.-Financiamento.
Para a concesión das axudas desta convocatoria existe crédito adecuado e suficiente nos orzamentos xerais da Comunidade Autónoma de Galicia para o ano 2010 por un total de cento trinta mil euros (130.000 ), na aplicación orzamentaria 13.03.551A.770.0, axudas para adquisición de terras procedentes de arrendamentos históricos.
A concesión das axudas quedará limitada ás dispoñibilidades orzamentarias.
Disposicións adicionais
Primeira.-En todas as cuestións non previstas nesta orde será de aplicación o disposto na Lei 9/2007, do 13 de xuño, de subvencións de Galicia, e no seu Regulamento de aplicación (Decreto 11/2009, do 8 de xaneiro).
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido nos artigos 15 e 16 da Lei 9/2007, do 13 de xuño, de subvencións de Galicia, a persoa solicitante da axuda consentirá expresamente a inclusión e publicidade dos datos relevantes referidos ás subvencións recibidas, así como as sancións impostas, de ser o caso.
Disposicións derradeiras
Primeira.-Facúltase o director xeral de Desenvolvemento Rural para ditar as instrucións que considere oportunas para a execución desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 4 de maio de 2010.
Samuel Jesús Juárez Casado
Conselleiro do Medio Rural
Ver referencia pdf "08600D014P122.PDF"